Diari Oficial de la Generalitat Valenciana


Sumari del DOGV 4365, del 25-10-2002 (2002/11032)

Resolució de 16 de setembre de 2002, de la secretària general de la Conselleria de Justícia i Administracions Públiques, per la qual resol inscriure l'adaptació dels Estatuts del Col·legi Territorial d'Administradors de Finques de València.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4365

Data del DOGV
:   25-10-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/11474


Data del document
:   16-09-2002

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * València
    * col·legi professional
    * reglament intern
    * legislació

Resolució de 16 de setembre de 2002, de la secretària general de la Conselleria de Justícia i Administracions Públiques, per la qual resol inscriure l'adaptació dels Estatuts del Col·legi Territorial d'Administradors de Finques de València. [2002/11450]
  
Vist l'expedient d'adaptació estatutària instruït a instància de José Rafael Vázquez Mayans, en representació i com a secretari del Col·legi Territorial d'Administradors de Finques de València, inscrit amb el número 1 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents
  
Fets
  
Primer
  
Que José Rafael Vázquez Mayans, en representació del mencionat Col·legi, va presentar el 9 de desembre de 1998 els Estatuts aprovats per la Junta General de Col·legiats, celebrada el dia 2 de desembre de 1998, per a l'adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que en exercici del control de legalitat establit per l'article 11 de la mencionada Llei autonòmica es va revisar el text estatutari, i es va indicar la conveniència de rectificar-ne determinats punts, així com la necessitat d'aportar documentació complementària, requeriment que ha sigut complimentat en la totalitat el dia 23 de juliol de 2002.
  
Tercer
  
El text annex dels preceptes, objecte d'adaptació estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Segon
  
Que han sigut aprovats amb els requisits i les formalitats previstos en dit article i en els mateixos Estatuts del Col·legi.
  
Tercer
  
L'expedient ha sigut tramitat pel Servici d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999 i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i el Decret 112/2000, de 18 de juliol, que modifica el D 91/1999, en relació amb el Decret 4/2. 002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els preceptes bàsics, i la resta de disposicions complementàries, resolc:
  
Inscriure l'adaptació dels Estatuts del Col·legi Territorial d'Administradors de Finques de València.
  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 16 de setembre de 2002.- La secretària general: Carmen Galipienso Calatayud.
  
Estatuts del Col·legi Territorial
  
 d'Administradors de Finques de València
  
Capítol primer
  
El Col·legi. Fins i funcions
  
Article 1
  
El Col·legi Territorial d'Administradors de Finques de València és una corporació de dret públic, emparat per la Llei i reconeguda per l'Estat i la Comunitat Autònoma Valenciana, amb personalitat jurídica pròpia i plena capacitat per al compliment dels seus fins, l'estructura i funcionament seran democràtics.
  
Article 2
  
1. Àmbit territorial i domicili
  
L'àmbit territorial del Col·legi comprén les províncies de València i Castelló.
  
La seu social radica a València, plaça de Crespins, 3, sense perjuí de la facultat de la Junta de Govern per a traslladar-la.
  
2. Fusió, absorció, segregació i dissolució
  
El tràmit per a la modificació de l'àmbit territorial per la unió, fusió o absorció de dos o més col·legis de la mateixa professió, o per segregació, així com la dissolució del Col·legi, seran regulats per allò que s'ha establit sobre el particular en la Llei de Col·legis Professionals Valenciana i per les normes complementàries.
  
La sol·licitud per a l'aprovació de la unió, fusió o absorció dels col·legis, així com per a la seua dissolució voluntària, requerirà prèviament l'acord dels col·legis afectats.
  
La dissolució voluntària del Col·legi necessitarà el seu acord.
  
Article 3
  
El Col·legi és regit pels presents Estatuts, els generals de la professió, els reglaments de Règim Interior i els acords dels seus òrgans de govern en la respectiva competència.
  
En el no previst, seran aplicables les normes contingudes en la Llei de Col·legis Professionals, autonòmica o estatal, per este orde, i la resta de disposicions de legal compliment.
  
Article 4. Fins essencials
  
Són fins essencials del Col·legi l'ordenació de l'exercici de la professió, la representació exclusiva d'esta, la defensa dels interessos professionals dels col·legiats, l'exigència de les normes deontològiques en l'exercici de la professió, l'actuació disciplinària que es poguera produir i, en general, la més adequada prestació de l'activitat professional, i la coordinació dels interessos del Col·legi i els seus afiliats amb el possible servici a la societat.
  
Article 5. Funcions del Col·legi
  
En el compliment dels seus fins, corresponen al Col·legi les següents funcions:
  
a) Ordenar en l'àmbit de la seua competència l'activitat professional dels col·legiats, vetlar pel compliment de les normes deontològiques, dignitat professional i pel respecte a causa dels drets dels particulars, i exercir la facultat disciplinària en l'orde professional i col·legial.
  
b) Ostentar en el seu àmbit territorial la representació i defensa de la professió davant de les administracions públiques, corporacions, tribunals i particulars, amb plena legitimació per a ser part en quants litigis i qüestions afecten els interessos professionals i col·legials, i exercitar el dret de petició, d'acord amb la Llei.
  
c) Ostentar la representació que establisquen les lleis per al compliment dels seus fins.
  
d) Facilitar als tribunals la relació de col·legiats que puguen ser requerits per a intervindre com a perits, o designar-los per si mateixos, segons procedisca.
  
e) Organitzar i promoure activitats o servicis comuns d'interés per als col·legiats, de caràcter professional, formatiu, cooperatiu i altres anàlegs.
  
f) Organitzar cursos i la resta d'actes encaminats a la formació permanent professional.
  
g) Complir i fer complir als col·legiats l'ordenament jurídic en quant afecte la professió, els Estatuts, Reglaments i normes adoptats pel Col·legi en matèria de la seua competència.
  
h) Adoptar les mesures conduents a evitar i reprimir l'intrusisme professional.
  
i) Promoure el respecte i col·laboració entre els col·legiats, impedir la competència deslleial entre estos, intervenir en via de conciliació o arbitratge en les qüestions d'índole professional que se susciten entre els col·legiats.
  
j) Establir el servici d'arbitratge, tant per als col·legiats com a terceres persones que el sol·liciten.
  
k) Resoldre, a instància dels interessats, les discrepàncies que puguen sorgir sobre el compliment de les obligacions dels col·legiats en l'exercici de la seua professió.
  
l) Dictar normes orientatives sobre la quantia dels honoraris professionals.
  
ll) Determinar les obligacions econòmiques dels col·legiats i administrar els recursos del Col·legi.
  
m) Establir les condicions econòmiques i la resta de requisits esmentats en l'art. 3. 2 de la Llei Col·legis Professionals (text DL 6/2000), exigibles als AAFF d'altres col·legis perquè puguen exercir ocasionalment en l'àmbit professional de València i Castelló.
  
n) Atendre les queixes i reclamacions fundades que formulen els administrats contra l'actuació professional dels col·legiats
  
nn)Totes les altres funcions orientades a promoure i beneficiar els interessos col·legials o professionals, o les que estiguen disposades o reconegudes per la legislació aplicable.
  
Article 6. Estatuts
  
Els Estatuts seran aprovats pel mateix Col·legi, segons acord de la Junta General de Col·legiats, i s'hauran de sotmetre's després a l'aprovació que legalment procedisca.
  
Per a la modificació dels Estatuts, s'observaran els mateixos requisits que per a la seua aprovació.
  
Article 7. Relacions orgàniques
  
El Col·legi es relacionarà amb l'administració autonòmica de la Comunitat Valenciana a través de la Conselleria d'Obres Públiques, Urbanisme i Transports.
  
En la relació amb el Consell General Estatal i, si és procedent, amb l'autonòmic, s'estarà al que disposen les normes respectives, i seran prelatives les autonòmiques.
  
Capítol segon
  
Dels administradors de finques
  
Article 8. Definició
  
1. L'administrador de finques és un professional lliure i independent, a qui correspon de forma exclusiva l'administració d'immobles propietat de tercers.
  
2. Són administradors de finques les persones naturals incorporades al Col·legi en qualitat d'actiu que, amb despatx professional obert a l'efecte, es dediquen per mitjà de la percepció d'honoraris a l'administració i assessorament de béns immobles propietat de tercers, bé siguen rústics o urbans, en règim d'explotació directa, arrendament, propietat horitzontal o qualsevol altre; així com a l'administració de cooperatives d'habitatges i comunitats de propietaris per a la construcció d'habitatges, urbanitzacions amb els seus servicis, instal·lacions i annexos comuns, i entitats col·laboradores de la gestió urbanística al·ludides en la Llei del Sòl, i, en general, tots les tasques que tinguen relació amb l'administració de béns immobles.
  
Article 9. Àmbit de funcions
  
1. L'exercici professional comprén totes les funcions conduents al govern i conservació dels béns encomanats i a l'obtenció del rendiment adequat; en el desenvolupament d'estes funcions, l'administrador està facultat per a realitzar quants actes d'administració i gestió calguen amb observança de les normes legals aplicables, el costum i la prudència, sense altres limitacions que les expressament rebudes del titular dels béns i aquelles altres atribuïdes en exclusiva a altres professions.
  
2. Els servicis professionals de l'administrador de finques poden prestar-se de manera regular, respecte als béns immobles l'administració dels quals tinga encomanada, o per encàrrec de servicis i assessoraments concrets o determinats, sol·licitats per propietaris de finques no administrades.
  
3. L'exercici professional es realitzarà en règim de lliure competència i subjecte, quant a l'oferta de servicis i fixació de la seua remuneració, a la Llei sobre Defensa de la Competència i a la Llei sobre Competència Deslleial.
  
Article 10. Classes d'administradors
  
1. Els administradors de finques poden estar en exercici i no en exercici. Estos últims no podran utilitzar en els seus escrits el títol d'administrador de finques; en el cas de fer-ho, seran considerats com en exercici, amb totes les obligacions que se'n deriven, sense perjuí de la sanció disciplinària que procedisca per competència deslleial.
  
2. El Col·legi podrà nomenar administradors d'honor els col·legiats, persones o entitats que s'hagueren distingit en l'exercici professional, en la prestació de servicis molt significatius en benefici de la professió o del Col·legi, o hagueren dedicat singular esforç i suport a la millora, promoció i desenvolupament del sector de la propietat immobiliària i de la seua legislació reguladora.
  
La proposta per a dita designació serà realitzada per la Junta de Govern, amb el vot favorable de 2/3 dels seus membres, mitjançant votació secreta, i haurà d'acordar el nomenament la Junta General per majoria simple.
  
Els administradors d'honor tindran dret d'assistència, en lloc preferent, a les juntes generals, amb veu i sense vot, llevat que es tractara de col·legiats.
  
Article 11. Requisits
  
1. Per a exercir la professió d'administrador de finques s'exigix estar incorporat al Col·legi.
  
2. Per a incorporar-se, hauran de complir-se els següents requisits:
  
a) Ser de nacionalitat espanyola o d'alguns dels països membres de la Unió Europea.
  
b) Ser major d'edat.
  
c) Estar en possessió del títol d'administrador de finques.
  
d) Mancar d'antecedents penals que inhabiliten per a l'exercici professional.
  
e) Satisfer la quota d'ingrés, la fiança exigible als col·legiats en exercici i les altres obligacions econòmiques establides.
  
f) Complir quantes obligacions fiscals o de qualsevol tipus siguen exigibles legalment per a l'exercici professional.
  
3. La condició assenyalada en l'apartat a) del número anterior, podrà dispensar-se als nacionals d'altres països, aliens a la Unió Europea, quan els tractats corresponents els autoritzen legalment a establir-se en el territori espanyol i reconeguen el dret recíproc als administradors espanyols.»
  
Article 12. Altes
  
1. No podrà negar-se la incorporació al Col·legi als que reunisquen els requisits exigibles per a això en estos Estatuts, ni tampoc no podrà limitar-se el nombre dels col·legiats.
  
2. És competència de la Junta de Govern la decisió sobre les sol·licituds d'incorporació.
  
Les resolucions que deneguen o suspenguen la incorporació hauran d'estar fonamentades i s'hauran de notificar als sol·licitants, que podran interposar el potestatiu recurs de reposició davant del Col·legi o el recurs d'alçada en el termini d'un mes, davant del Consell Valencià de Col·legis d'Administradors de Finques, i ho resoldrà la Junta de Govern en igual termini.
  
Article 13. Baixes
  
1. La condició de col·legiat es perdrà:
  
a) Per baixa voluntària.
  
b) Per ser inhabilitat permanentment per a l'exercici de la professió, segons acord adoptat en expedient disciplinari o mitjançant condemna ferma per conducta constitutiva de delicte.
  
c) Per deixar de satisfer les quotes ordinàries o extraordinàries, la fiança, o qualsevol altra càrrega econòmica establida pel Col·legi.
  
2. La baixa per les causa b) i c) serà notificada a l'interessat per escrit, i tindrà efecte des d'eixe mateix moment.
  
3. Quan la baixa es fonamente en la causa c), els afectats podran reincorporar-se abonant el que deuen i quant corresponga a una nova incorporació.
  
Article 14. Drets
  
Tots els col·legiats tindran els següents drets:
  
a) Participar activament en la vida corporativa, exercitar els drets de vot, petició i accés als càrrecs directius.
  
b) Ser defés pel Col·legi en l'exercici professional o amb motiu d'este, previ el discrecional acord de la Junta de Govern.
  
c) Ser representats i assistits pels servicis jurídics, si la Junta ho considera convenient, a fi de presentar accions relacionades amb l'exercici professional davant d'autoritats, tribunals, entitats o particulars.
  
d) Presentar al Col·legi totes les proposicions que jutge convenients per a la professió o el Col·legi.
  
e) Formular queixes contra l'actuació de qualsevol dels membres dels òrgans de govern del Col·legi, en l'exercici del seu càrrec, i promoure el vot de censura contra estos.
  
f) Utilitzar tots els servicis que siguen establits pel Col·legi en benefici dels col·legiats.
  
g) Percebre una compensació econòmica per la prestació dels seus servicis professionals.
  
h) Exercir la seua activitat en tot el territori de l'Estat, i complir els requisits que procedisquen quan desenvolupe la seua activitat ocasionalment en un altre col·legi.
  
i) Exercir tots els drets que es deduïsquen d'estos Estatuts i la resta de disposicions aplicables.
  
Article 15. Obligacions
  
Tots els membres del Col·legi, estiguen en exercici o no, tindran com a obligació:
  
a) Complir el que disposen estos Estatuts, Reglaments i la resta d'acords i normes col·legials.
  
b) Assistir a les juntes generals i la resta d'actes corporatius.
  
c) Acceptar l'acompliment de les comeses que li foren encomanades pels òrgans de govern.
  
d) Abonar puntualment les quotes que s'establisquen, ordinàries o extraordinàries, constituir les fiances assenyalades per als que estan en exercici, i les derrames per a alçar les càrregues col·legials, qualsevol que siga la naturalesa, d'acord amb el que determine la Junta General, per disposició estatutària o per qualsevol altra legalment aplicable.
  
e) Comunicar al Col·legi els canvis de residència i domicili.
  
f) Denunciar al Col·legi els actes d'intrusisme, competència deslleial i l'exercici professional per administradors no en exercici.
  
g) Complir la seua comesa professional amb diligència, ajustar l'actuació als principis de confiança i bona fe amb els seus clients, respectar i acatar les altres normes deontològiques i aplicar la tècnica professional adequada al cas.
  
h) Desenvolupar amb respecte i cortesia les relacions amb els seus companys i membres dels òrgans de govern del Col·legi.
  
Article 16
  
La publicitat professional que realitzen els col·legiats haurà de ser digna i respectuosa, instal·lada a les disposicions legals que la regulen i les normes que puga acordar la Junta de Govern, les que únicament podran limitar la publicitat que puga considerar-se atemptatòria dels principis ètics i deontològics.
  
Article 17. Associació administradors
  
1. Sense perjuí del caràcter de persona natural que ha de concórrer en l'administrador de finques, estos podran constituir associacions o societats amb personalitat jurídica o sense, encaminades a la recíproca col·laboració professional i ordenació dels recursos materials i humans en benefici del conjunt d'administradors associats.
  
2. Per al reconeixement col·legial d'estes associacions, hauran de complir-se els següents requisits:
  
a) Que desenvolupen l'exercici professional en un sol despatx, únic que podrà tindre l'associació, sense que els seus components puguen individualment tindre un altre despatx independent.
  
b) Que tots els components assumisquen solidàriament la responsabilitat civil o qualsevol altra que es derive de l'actuació professional associada.
  
c) Que participen als seus clients el caràcter associatiu de la prestació professional i la seua responsabilitat solidària, que en cap cas no podrà ser exclosa.
  
d) Excepcionalment, podran formar part d'estes associacions o societats, altres persones que no ostenten el títol d'administradors de finques col·legiats, sempre que ho siguen amb caràcter de minoritaris i sense dret a ostentar el càrrec de gerents o administradors de l'entitat.
  
e) Que l'associació siga prèviament inscrita en el Registre corresponent del Col·legi, i s'hauran de comunicar les modificacions posteriors.
  
3. No serà reputada com a associació la simple utilització conjunta d'un local per diversos administradors, amb despatxos independents i sense solidaritat professional entre ells; ni tampoc en els casos d'administradors col·laboradors o passants, ni de familiars del titular.
  
Article 18. Vènia
  
Cap administrador no podrà fer-se càrrec de l'administració d'una finca sense donar coneixement al cessant, si n'hi ha; este estarà obligat a concedir la vènia en el termini de quinze dies, i el Col·legi podrà intervindre per a suplir-la quan no fóra concedida.
  
Totes les discrepàncies que puguen sorgir en estos casos, podran sotmetre's a la Comissió Disciplinària del Col·legi, que resoldrà en conseqüència o donarà trasllat a la Junta de Govern per a la seua decisió.
  
Article 19. Desenvolupament de normes
  
La Junta de Govern podrà proposar l'aprovació, modificació i desenvolupament de les normes de règim interior, sempre que en el desenvolupament d'aquelles es respecten les bases enunciades en estos Estatuts, que hauran de ser aprovades per la Junta General.
  
Capítol tercer
  
Dels òrgans de govern
  
Secció 1a. Junta de Govern
  
Article 20
  
El Col·legi estarà regit per una Junta de Govern, constituïda pel president, un vicepresident, un secretari, un tresorer, un comptador censor i un nombre de vocals no inferior a cinc ni superior a vuit.
  
Correspon a la Junta de Govern, en general, assumir, promoure i realitzar totes les funcions atribuïdes al Col·legi, excepte les que són competència de la Junta General, així com executar els acords d'esta, i en particular, podrà:
  
a) Aprovar, denegar o suspendre la incorporació de nous col·legiats i acordar les baixes en els casos que procedisca.
  
b) Sancionar les actuacions irregulars dels col·legiats per l'incompliment de les seues obligacions professionals, bé es deduïsquen d'estos Estatuts o de qualsevol altra norma exigible, i exercitar les accions disciplinàries que corresponguen.
  
c) Defendre els col·legiats en tots els casos que es consideren just, davant d'autoritats o tribunals, com a conseqüència de la seua actuació professional.
  
d) Mediar en els conflictes que puguen sorgir entre col·legiats per qüestions professionals, quan així ho sol·licitara algun d'ells.
  
e) Premiar i distingir els administradors que destaquen en l'exercici de la professió i en la prestació de servicis al Col·legi.
  
f) Facilitar informació als col·legiats sobre qüestions d'interés professional, corporatiu o col·legial.
  
g) Procurar que en l'exercici professional siguen respectades les normes i condicions adequades per a no menyscabar el prestigi de la professió, i exercitar les accions que calguen per a això.
  
h) Impedir l'exercici de la professió als que l'exerciren sense els requisits legals necessaris.
  
I) Establir els requisits i condicions econòmiques a què es referix l'art. 5. n) d'estos Estatuts, exigibles als AAFF d'altres col·legis perquè puguen exercir ocasionalment en l'àmbit territorial d'este Col·legi, així com celebrar convenis amb altres col·legis per a habilitar el recíproc exercici professional als respectius col·legiats.»
  
j) Perseguir l'intrusisme, així com les persones que col·laboren o faciliten l'irregular exercici de la professió.
  
k) Executar i fer complir els acords adoptats per la Junta General.
  
l) Elaborar i proposar a l'aprovació de la Junta General els treballs per a l'orientació dels honoraris professionals.
  
ll) Determinar l'import de la quota d'incorporació dels col·legiats, la quota ordinària i les extraordinàries, així com les derrames que es consideren necessàries, i la quantia de les fiances exigibles als col·legiats en exercici. Estes obligacions econòmiques requeriran l'aprovació de la Junta General de col·legiats.
  
m) Recaptar i administrar els fons del Col·legi.
  
n) Elaborar els pressuposts i rendir el compte anual.
  
nn) Nomenar, separar i destinar els empleats del Col·legi.
  
o) Convocar eleccions per a la provisió i renovació de càrrecs de la Junta de Govern.
  
p) Proveir provisionalment les vacants que es produïsquen en els càrrecs de la Junta de Govern, fins a la definitiva elecció.
  
q) Convocar juntes generals ordinàries o extraordinàries, i incloure en l'orde del dia les qüestions que estime oportunes.
  
r) Nomenar les comissions que considere necessàries per a responsabilitzar les comeses i treballs que estime convenients.
  
s) Elaborar els reglaments de règim interior, normes disciplinàries, deontològiques o qualsevol altra, així com les seues modificacions, les quals necessitaran l'aprovació de la Junta General per a la seua vigència.
  
t) Proposar a les administracions públiques i autoritats suggerències i estudis que es consideren beneficiosos per al sector immobiliari, i col·laborar amb aquelles en les qüestions tècniques i en les altres relacionades amb els fins propis del Col·legi, en quant redunden en benefici del bé comú.
  
u) Portar a terme totes les altres funcions atribuïdes al Col·legi no ressenyades en els apartats anteriors i que no estiguen expressament reservades a la Junta General, bé es continguen en estos Estatuts o en qualsevol disposició legalment aplicable.
  
Article 21
  
1. La Junta de Govern es reunirà quan la importància dels assumptes ho requerisca i, com a mínim, una vegada al trimestre, o quan ho acorde el president.
  
També haurà de reunir-se quan ho sol·licite una quarta part dels seus membres, en este cas haurà de celebrar-se en el termini màxim de 15 dies.
  
2. La convocatòria serà cursada pel secretari, prèvia orde del president, amb cinc dies d'antelació, si més no, excepte casos urgents. La convocatòria, que serà per escrit, contindrà l'orde del dia, i no es podran adoptar acords sobre qüestions no hi incloses, excepte les urgents, sobrevingudes amb posterioritat a la convocatòria, o les que foren acceptades unànimement pels assistents.
  
3. Els acords seran adoptats per majoria de vots dels assistents, i correspondrà al president el vot de qualitat.
  
4. De les reunions s'alçarà acta, que serà estesa en el llibre corresponent, i firmada pel president i secretari.
  
Article 22. El president
  
El president ostenta la representació del Col·legi en totes les relacions amb l'administració, autoritats, corporacions, tribunals i particulars; li correspon la direcció del Col·legi, supervisar el bon funcionament dels servicis; podrà adoptar acords urgents, i retre compte posteriorment a la Junta de Govern, i promourà i coordinarà les tasques encaminades al millor compliment i obtenció dels fins col·legials.
  
A més, tindrà les següents facultats:
  
a) Vetlar per la legalitat de tots els actes i acords col·legials.
  
b) Convocar, presidir i dirigir les reunions de les juntes i comissions del Col·legi, i utilitzar el seu vot de qualitat, quan procedisca.
  
c) Ordenar els pagaments a realitzar a càrrec dels fons del Col·legi.
  
d) Realitzar tota classe d'operacions bancàries, conjuntament amb el secretari o tresorer, tals com obertura de compte, disposició de fons, lliurament i acceptació de lletres de canvi, depòsits de valors i, en general, quant admeta la pràctica bancària, sense excepció.
  
e) Firmar quants documents públics o privats comporten la representació del Col·legi.
  
f) Representar el Col·legi en juí i davant de tota classe de tribunals, i podrà atorgar poders de representació, amb totes les facultats, sense excepció.
  
g) I, en general, exercitar totes les facultats que li atribuïsquen els presents Estatuts, no previstes en els apartats anteriors.
  
Article 23. El vicepresident
  
El vicepresident realitzarà les funcions que li encomane el president, i assumirà les d'este en cas d'absència, malaltia, suspensió o vacant, i el suplirà per l'orde dels seus càrrecs.
  
Article 24. El secretari
  
Correspon al secretari:
  
a) Redactar i firmar els escrits de citació per a tots els actes del Col·legi, seguint les instruccions del president.
  
b) Instrumentar l'organització administrativa del Col·legi, comprovar el seu funcionament de mode permanent, amb especial atenció a la posada al dia del registre i expedients de col·legiats, amb el seu historial, distincions i sancions disciplinàries.
  
c) Confeccionar el cens anual de col·legiats.
  
d) Ostentar la direcció del personal del Col·legi, comprovar el compliment de les tasques que corresponen a este.
  
e) Rebre totes les comunicacions i correspondència, retre compte a qui procedisca, i firmar els escrits la firma dels quals no corresponga al president.
  
f) Intervindre i firmar, conjuntament amb el president, en la realització de totes les operacions bancàries.
  
g) Autoritzar amb la seua firma, amb el vistiplau del president, els certificats i la resta de documents col·legials.
  
h) Tindre al seu càrrec el segell i documentació del Col·legi.
  
i) Informar la Junta de Govern de totes les qüestions d'interés i proposar totes les mesures que estime convenients.
  
Article 25. El tresorer
  
Tindrà les següents funcions:
  
a) Recaptar i custodiar els fons del Col·legi.
  
b) Atendre les ordes de pagament lliurades pel president.
  
c) Controlar la comptabilitat i verificar la caixa.
  
d) Informar la Junta de Govern sobre la situació i compliment de les previsions pressupostàries d'ingressos i despeses.
  
e) Controlar trimestralment el cobrament de les quotes i derrames col·legials, proposar l'adopció de les mesures procedents en els casos de mora o impagament.
  
f) Redactar els pressuposts anuals i practicar el compte general que la Junta de Govern haja de proposar a la Junta General.
  
g) Intervindre i firmar, conjuntament amb el president, en la realització de totes les operacions bancàries.
  
Article 26. El comptador censor
  
Li correspon:
  
a) Inspeccionar la comptabilitat i la caixa del Col·legi.
  
b) Intervindre els lliuraments de pagament del president i el moviment dels comptes bancaris i fons del Col·legi.
  
c) Adoptar les mesures que estime convenients per a la salvaguarda dels recursos econòmics del Col·legi, i donar compte a la Junta de Govern.
  
d) Confeccionar, conjuntament amb el tresorer, els pressuposts i comptes que hagen de sotmetre's a l'aprovació de la Junta General.
  
e) Practicar l'inventari dels béns del Col·legi, de què serà administrador.
  
f) Col·laborar amb el tresorer en el control dels fons i recursos econòmics del Col·legi.
  
Article 27. Els vocals
  
Els vocals, els càrrecs dels quals estaran numerats, exerciran els treballs que expressament els encomane la Junta de Govern, i col·laboraran de mode permanent amb esta.
  
En els casos d'absència, malaltia o vacant del secretari, tresorer o comptador, substituiran a estos per l'orde del seu número.
  
Secció 2a. Eleccions
  
Article 28
  
1. L'elecció de tots els càrrecs de la Junta de Govern serà efectuada per tots els col·legiats a través de sufragi universal, lliure, directe i secret i sense que s'admeta el vot delegat.
  
2. El dret de vot podrà exercitar-se per correu, en la forma que determine la Junta de Govern, sempre que garantisca l'autenticitat i el secret del vot.
  
Article 29
  
No podran ser membres de la Junta de Govern els col·legiats que hagueren sigut condemnats per sentència ferma que comporte la inhabilitació o suspensió per a càrrecs públics, ni els que sofrisquen sancions disciplinàries del Col·legi, llevat que hagueren sigut rehabilitats.
  
Article 30
  
El temps de mandat serà de sis anys, i podran ser reelegits. En acabar el primer trienni, hauran de renovar-se els càrrecs de vicepresident, secretari, comptador censor i la meitat dels vocals.
  
Article 31
  
Per als càrrecs de president, vicepresident, secretari, tresorer i comptador s'exigirà una antiguitat en l'exercici de la professió de cinc anys, i per als vocals de dos anys.
  
Article 32
  
Quan quede vacant la totalitat o més de la meitat dels càrrecs de la Junta de Govern, el Consell Valencià de Col·legis d'Administradors de Finques convocarà les eleccions, i si una vegada celebrada queden vacants la majoria dels càrrecs, el mateix Consell les completarà mitjançant sorteig entre els col·legiats.»
  
Article 33. Procés electoral
  
El procés electoral serà el següent:
  
1. S'exposarà en el tauler d'anuncis del Col·legi la convocatòria d'eleccions, sense perjuí d'informar els electors mitjançant anunci en premsa o per correu, i s'hi haurà d'indicar:
  
a) Càrrecs objecte de l'elecció i requisits exigits per a ser candidat.
  
b) Lloc, dia i hora de celebració de les eleccions.
  
2. Així mateix, s'exposarà en el tauler d'anuncis la llista de col·legiats amb dret a vot.
  
Article 34. Candidatures
  
Els candidats hauran de presentar les sol·licituds amb quinze dies d'antelació, almenys, a la data de celebració d'eleccions.
  
Les candidatures podran ser conjuntes per a diversos càrrecs o individuals per a un únic, sense que es permeta a cap col·legiat ser candidat a més d'un càrrec.
  
Article 35
  
Dins dels cinc dies d'exposició, podran presentar-se reclamacions contra les llistes d'electors i candidats que seran resoltes per la Junta de Govern dins dels tres dies següents, i es notificarà la seua resolució als interessats en el termini de dos dies immediats posteriors.
  
Article 36
  
A l'endemà de l'acabament del termini per a presentar candidatures, la Junta proclamarà candidats els que reunisquen els requisits legals, i ho publicarà en el tauler d'anuncis, i ho podran també notificar als interessats.
  
Article 37
  
Tots els terminis indicats en el procés electoral seran computats per dies hàbils.
  
Article 38. Elecció
  
L'elecció podrà celebrar-se durant la Junta General de col·legiats ordinària, encara que la Junta de Govern podrà convocar-la com a acte separat de dita Junta, i el termini per al seu desenvolupament no podrà ser inferior a dos hores.
  
Article 39
  
El Col·legi editarà les paperetes de votació. Els candidats podran confeccionar paperetes iguals a les del Col·legi.
  
En el local on se celebre l'elecció haurà d'haver-hi paperetes suficients, amb els noms dels candidats en blanc.
  
Article 40. Mesa electoral
  
La Mesa estarà constituïda pel president de la Junta, que serà qui la presidisca, i si este és candidat, el suplirà el membre de la Junta de Govern de major edat, i per dos membres més de la mateixa Junta, i actuarà el més jove com a secretari i l'altre com a vocal, sense que cap d'ells siguen alhora candidats.
  
Els candidats podran designar el nombre d'interventors que desitgen.
  
Article 41
  
Declarada iniciada la votació, els votants hauran d'acreditar la seua personalitat, i comprovar la inclusió en les llistes, després es pronunciarà en alta veu el seu nom i s'assenyalarà que vota, amb la introducció pel president de la papereta, doblegada o dins d'un sobre, en l'urna.
  
Els que desitgen votar per correu, hauran d'introduir la papereta del vot en un sobre tancat, que hauran de posar dins d'un altre sobre, junt amb una còpia del DNI, firmada per l'elector, i remetre'l al Col·legi, amb la menció per a la Mesa Electoral, amb cinc dies d'antelació a la data de la votació. La papereta i els sobres hauran de ser els emesos pel Col·legi a este fi.
  
Finalitzada la votació, es procedirà a l'escrutini, i es llegiran totes les paperetes.
  
Article 42
  
1. Seran declarats nuls totalment els vots que continguen ratllades o raspadures, o simples mencions alienes al contingut de la votació.
  
2. Quan per a un mateix càrrec es pose més d'un nom, es declararà parcialment nul el vot quant als càrrecs on concórrega aquella circumstància.
  
Seran vàlides les paperetes que no indiquen candidats per a tots els càrrecs.
  
Article 43
  
Acabat l'escrutini, s'anunciarà el resultat, i es proclamaran electes els candidats que hagueren obtingut un nombre més gran de vots per a cada càrrec. Els casos d'empat, es resoldran en benefici del col·legiat més antic.
  
Article 44. Cessament
  
1. Els membres de la Junta de Govern cessaran en el seu càrrec per alguna de les següents causes:
  
a) Renúncia de l'interessat.
  
b) Pèrdua dels requisits per a exercir el càrrec.
  
c) Fi del termini per al qual van ser designats.
  
d) Falta injustificada d'assistència a les reunions de la Junta, en tres sessions consecutives o cinc alternes en el transcurs d'un any.
  
e) Per vot de censura, promogut per un nombre de col·legiats que represente almenys el deu per cent del cens col·legial, la proposta del qual serà sotmesa al coneixement i resolució de la Junta General Extraordinària, que haurà de convocar-se en el termini de trenta dies.»
  
2. Per a procedir al cessament dels membres de la Junta de Govern, per incórrer en les causes establides en els apartats d) i e) del número anterior, o per cometre infraccions qualificades en els presents Estatuts de molt greus o greus, caldrà l'audiència i participació de l'interessat en el procediment escrit i contradictori que haurà de seguir-se a l'efecte, de conformitat amb les normes de procediment disciplinari establit en estos Estatuts.
  
Secció 3a. Junta honorària
  
Article 45
  
1. Els que hagueren exercit càrrecs en la Junta de Govern per més de deu anys, tindran dret a formar part de la Junta Honorària del Col·legi, que només tindrà funcions consultives, no vinculants, en les qüestions que li plantege la Junta de Govern.
  
2. Serà presidida pel membre que haguera ostentat el major càrrec jeràrquic en els òrgans col·legials i, en cas d'igualtat, pel de major antiguitat col·legial.
  
Qui tinga la presidència, tindrà dret a assistir a les reunions de la Junta de Govern, amb veu i sense vot.
  
3. El Col·legi i els seus òrgans de govern dispensaran als membres de la Junta Honorària respecte i consideració; els farà partícips en tots els actes socials i sol·licitarà la seua opinió en aquelles qüestions que considere apropiades.
  
Secció 4a. Juntes generals ordinàries i extraordinàries
  
Article 46
  
La Junta General de col·legiats és l'òrgan sobirà del Col·legi a què corresponen totes les atribucions.
  
Tots els col·legiats tenen dret d'assistència amb veu i vot a les juntes generals ordinàries o extraordinàries.
  
Article 47
  
Les juntes generals hauran de convocar-se amb quinze dies d'antelació, excepte en els casos d'urgència, que podran reduir-se el termini a juí del president.
  
La convocatòria, amb l'orde del dia, s'exposarà en el tauler d'anuncis i, així mateix, es remetrà als col·legiats o es publicarà en algun periòdic de la localitat.
  
Les juntes generals poden ser ordinàries o extraordinàries.
  
Article 48
  
1. La Junta General Ordinària es reunirà obligatòriament una vegada a l'any, dins dels seus sis primers mesos. En l'orde del dia podran incloure's tota classe d'assumptes que estime convenients la Junta de Govern, i necessàriament els punts relatius a l'aprovació de comptes de l'exercici anterior, els pressuposts de l'any corrent i la gestió de la Junta de Govern, així com un apartat per a precs, preguntes i proposicions.
  
2. Fins a cinc dies abans de la data de la reunió, el president podrà addicionar noves qüestions a les inicialment contingudes en la convocatòria, i ho comunicarà als col·legiats. Així mateix, tindrà facultat per a alterar l'orde d'exposició dels punts a tractar continguts en la convocatòria.
  
3. Els col·legiats podran proposar la inclusió d'altres qüestions en l'orde del dia, i faran la petició per escrit, que haurà de presentar-se en el Col·legi amb vuit dies d'antelació a la data de celebració de la Junta.
  
Article 49
  
Les juntes generals extraordinàries seran celebrades a petició del president, de la Junta de Govern o a sol·licitud del 10% dels col·legiats, amb indicació de les qüestions a tractar.
  
La Junta haurà de celebrar-se en el termini de trenta dies des que fóra sol·licitada, sense que en este puguen tractar-se més assumptes que els indicats en la convocatòria, que necessàriament haurà de guardar relació amb els fins directes del Col·legi.
  
Article 50
  
1. Les juntes generals extraordinàries seran competents per a proposar l'aprovació o modificació dels Estatuts i aprovar els reglaments de règim interior, normes orientadores sobre honoraris professionals; vots de censura a la Junta de Govern o a algun dels seus membres; adquisició, venda i gravamen de béns immobles; pressuposts i derrames extraordinàries; quantia de les fiances col·legials; peticions als poders públics i qualsevol altra qüestió que per la seua importància i urgència així ho requerisca.
  
2. Quan els assumptes enunciats en el número anterior coincidisquen amb el temps de celebrar-se la Junta General Ordinària, podran incloure's en l'orde del dia d'esta, excepte la proposta d'aprovació o modificació d'Estatuts, que necessitaran acord en la Junta General Extraordinària convocada a este efecte, i que necessitarà un quòrum d'assistència del 25% de col·legiats i, si no es reunix, caldrà una segona Junta General, també extraordinària, que podrà adoptar acords per majoria simple d'assistents, sense quòrum especial.
  
Article 51
  
1. Les juntes generals hauran de celebrar-se en el lloc, dia i hora assenyalats, qualsevol que siga el nombre d'assistents, llevat que la naturalesa de l'assumpte requerisca un quòrum especial.
  
2. Tots els col·legiats, en exercici o no, poden ser representats en la Junta General per un altre col·legiat, mitjançant escrit que ho acredite, que haurà de remetre's a la Secretaria del Col·legi amb antelació d'un dia almenys a la celebració de la Junta.
  
3. Els acords seran adoptats per majoria de vots i seran obligatoris per a tots els col·legiats i immediatament executius, llevat que la Junta raonadament haguera disposat una altra cosa expressament.
  
Article 52
  
Es portaran obligatòriament dos llibres d'actes: un per a les juntes generals, i un altre per a la Junta de Govern.
  
Les actes seran firmades pel president i el secretari, o pels que els hagueren substituït en les seues funcions.
  
Capítol quart
  
Normes deontològiques, responsabilitats
  
i règim disciplinari
  
Secció 1a. Normes deontològiques
  
Article 53. Principis generals
  
a) Les presents normes s'encaminen a conformar l'actitud dels administradors de finques, en l'acompliment de la seua activitat com a tals i constituïxen el seu codi moral professional en les relacions amb els clients, companys i Col·legi.
  
b) Amb independència de la tècnica professional, l'administrador de finques ha d'exercir la seua activitat, d'essencial caràcter humanista, amb una conducta moral professional impecable, subjecte als imperatius de la bona fe, la confiança, el respecte i la responsabilitat, i haurà d'anteposar els legítims interessos que té encomanats a qualsevol altre, i conjugar, en l'exercici professional, la ciència amb la consciència.
  
c) En el desenvolupament de l'activitat professional, l'administrador de finques està obligat a actuar aplicant la tècnica professional i relativa al cas, per a la qual cosa atendrà la permanent i adequada formació, mitjançant l'estudi i coneixement de les matèries, doctrines i experiències imprescindibles per al correcte exercici professional
  
d) Independentment de l'actuació tècnica, l'administrador de finques acomodarà la seua actitud professional a les normes ètiques i morals, i a la realitat social; i, en qualsevol cas, tindrà present l'actuació en consciència aplicant lliurement i raonablement les solucions més adequades a la moral usual, i més respectuoses per als interessos individuals i socials, i qualssevol altres que tinguera encomanats.
  
e) L'administrador de finques ha de respectar el principi de la probitat professional, i les actuacions estaran basades en la rectitud, la integritat i l'honestedat, que conformen una actitud i conducta ordenada i sense tatxa que no minven l'honor i dignitat professionals.
  
f) En la seua actuació, l'administrador de finques ha de rebutjar qualsevol pressió o ingerència alienes que puguen limitar la llibertat professional i procurar beneficis injusts a uns clients, en perjuí d'altres.
  
g) L'exercici de la professió ha de ser prestat personalment pel titular, sense perjuí de les col·laboracions i ajudes administratives o d'una altra classe necessàries per al bon funcionament del seu despatx. Cap administrador de finques no ha de permetre que s'use el seu nom o servicis professionals de qualsevol mode que faça possible la practica professional a persones que no estiguen legalment autoritzades.
  
h) L'administrador de finques està obligat a respectar escrupolosament les normes col·legials sobre honoraris, i evitar qualsevol tipus d'actuació deslleial directa o indirecta sobre matèria tan important per a la dignitat professional.
  
Article 54. Relació amb els clients
  
a) La relació dels administradors de finques amb els seus clients ha de desenvolupar-se sota els principis bàsics de la confiança i la bona fe.
  
b) En l'acompliment de la comesa professional, l'administrador de finques serà diligent, i executarà puntualment els treballs adequats en cada moment, de la millor manera possible, segons la naturalesa del cas i les instruccions que poguera haver rebut; ha de guardar secret de les informacions que de totes maneres arriben al seu coneixement amb motiu de l'encàrrec professional, encara després d'acabat este; està obligat a donar compte de les seues operacions en els béns que li han sigut encomanats professionalment i a practicar les liquidacions i abonar els saldos puntualment en els períodes convinguts.
  
c) En l'administració de comunitats, l'administrador procurarà mantindre la millor relació i convivència entre els propietaris, i per a això utilitzarà totes les gestions i solucions amistoses que siguen possibles, i evitaran en tot el que es puga l'aplicació d'altres mesures coactives.
  
d) Quan l'administrador de finques cesse en la prestació dels seus servicis professionals, per revocació o renúncia, haurà de fer entrega immediata al client de la documentació que obre en el seu poder, practicar la liquidació i abonar els saldos que procediren, si cal.
  
Article 55. Relacions amb la resta d'administradors de finques
  
a) Les relacions de qualsevol classe entre administradors de finques han de desenvolupar-se amb respecte i cortesia, i prestar-se les màximes facilitats per al compliment d'obligacions professionals.
  
b) Els administradors de finques estan obligats a facilitar-se mútua informació general, sempre que no afecte el secret professional i a prestar-se ajuda i col·laboració.
  
c) En els casos de malaltia o llarga absència justificada d'un administrador de finques, els seus companys han de prestar ajuda a les necessitats professionals de l'absent, segons les normes col·legials que s'establisquen per a estos casos.
  
d) Els administradors de finques de recent incorporació, podran passar pràctiques en els despatxos de companys més experts, i estos hauran de comunicar al Col·legi les necessitats que tinguen sobre el particular. La passantia té com a fonament essencial prestar als nous col·legiats el magisteri de la professió, especialment en el seu aspecte pràctic, per la qual cosa no serà retribuïda.
  
e) Per a fomentar la major ocupació professional, els administradors de finques hauran de comunicar al Col·legi les finques en què deixen de prestar els servicis, llevat que directament haguera proposat un altre administrador col·legiat a la finca.
  
Article 56. Relacions amb el Col·legi:
  
a) Els administradors de finques estan obligats a col·laborar i prestar ajuda al seu Col·legi; a complir els acords que dicte en matèria de la seua competència i a contribuir econòmicament al seu sosteniment.
  
b) Ha de constituir un honor acceptar els càrrecs per als quals fóra designat, realitzar les comeses que se li encarreguen i prendre part activa en la vida col·legial, assistir als actes organitzats i proposar les qüestions que estime convenients per a l'interés general.
  
c) Comunicar a la Junta de Govern del Col·legi els casos d'intrusisme, competència il·lícita o deslleial que tinga notícia, i aportar quantes dades i informació li siguen sol·licitats, i en general, comunicar quantes incidències o anomalies puguen trobar o tindre notícia en l'exercici de la professió.
  
Secció 2a. Responsabilitats
  
Article 57
  
Els administradors de finques estaran subjectes a responsabilitat penal pels delictes i faltes en què incórreguen en l'exercici professional, i a la civil quan per dol o negligència causen danys en els béns o interessos l'administració dels quals tinga encomanada, i en este cas estaran obligats a indemnitzar els perjuís ocasionats.
  
Secció 3a. Règim disciplinari
  
Disposicions generals
  
Article 58
  
El règim disciplinari dels administradors de finques i dels membres dels seus òrgans de govern serà regit pel que disposen estos Estatuts, i la resta de normes aplicables per a l'exigència de les responsabilitats disciplinàries en què puguen incórrer els col·legiats en cas d'infracció dels deures professionals o col·legials, sense perjuí de la responsabilitat civil o penal exigible a estos.
  
Article 59
  
1. No podran sancionar-se els fets que hagen sigut sancionats penalment, en els casos en què s'aprecie identitat de subjecte i la resta de circumstàncies concurrents.
  
2. En el supòsit de tramitar-se un procés penal pels mateixos fets, el procediment serà suspés en la tramitació fins que recaiga pronunciament judicial ferm.
  
3. Quan l'instructor considere en qualsevol fase del procediment que el tipus d'infracció imputada puga ser constitutiva de delicte o falta penal ho posarà en coneixement de la Junta de Govern, la qual adoptarà la decisió que corresponga sobre la comunicació dels fets a l'autoritat corresponent i suspensió del procediment disciplinari.
  
4. Finalitzat el procediment judicial per resolució ferma, es reprendrà el procediment disciplinari la resolució del qual haurà de respectar els fets tal com van ser apreciats en el pronunciament judicial.
  
Article 60
  
Incoat procediment disciplinari per òrgan competent, conforme al que establix l'article 69 el mateix òrgan, i en resolució motivada i prèvia audiència de l'interessat, podrà acordar com a mesura cautelar la suspensió provisional del col·legiat afectat en l'exercici de la seua professió, sempre que dits col·legiats foren objecte d'inculpació en un procés, i amb independència que a més es dispose la suspensió del procediment conforme s'establix en l'article 60.
  
2. La resolució que acorde dita suspensió provisional haurà de ser notificada al Col·legiat afectat conforme al que assenyala l'article següent».
  
Article 61
  
1. El procediment disciplinari serà regulat pel que establix la present Secció i, subsidiàriament, en allò no previst en esta per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i són en tot cas d'obligat compliment els principis continguts en el títol IX.
  
2. Les notificacions podran seran fetes en el domicili professional que el col·legiat tinga comunicat al Col·legi, sense perjuí de la responsabilitat que poguera haver pel fet de no donar compte del canvi en les seues oficines. En tot cas, haurà de tindre's present el que disposen els apartats 1. 2 i 3 de l'article 59 de la Llei 30/1992.
  
3. Els terminis continguts en esta Secció podran ser prorrogables per acord de la Comissió Disciplinària, abans del seu venciment i de forma motivada, sense que càpiga recurs contra este.
  
Dit acord haurà de ser notificat al col·legiat afectat el qual podrà al·legar el que li convinguera a efectes d'incorporació al procediment i la seua resolució.
  
Article 62
  
Els col·legiats immersos en un procediment disciplinari tindran els següents drets:
  
a) A la presumpció d'innocència.
  
b) A ser degudament notificats d'acord amb el que establix la present Secció.
  
c) A no declarar en procediments oberts en contra seua, i a formular al·legacions i utilitzar els mitjans de defensa en la forma i amb l'abast que els reconeix en els presents Estatuts.
  
d) Als altres drets reconeguts per la Llei 30/1992.
  
Infraccions i sancions disciplinàries
  
Article 63
  
Les faltes disciplinàries es qualificaran en molt greus, greus i lleus.
  
1) Són faltes molt greus:
  
a) La falta de probitat material.
  
b) La condemna per conducta constitutiva de delicte dolós.
  
c) Encobrir l'intrusisme, i prestar els seus noms per a l'exercici professional a persones que no reunisquen els requisits legals per a això.
  
d) La reiteració en la comesa d'una falta greu.
  
2) Són faltes greus:
  
a) La competència deslleial
  
b) Faltar al respecte degut o formular imputacions injustificades als seus companys o als membres dels òrgans de Govern del Col·legi.
  
c) Fer-se càrrec de l'administració d'una finca sense obtindre la vènia de l'anterior administrador.
  
d) La infracció de les normes professionals i deontològiques de la professió, quan estes reunixen els requisits de certesa i publicitat.
  
e) Ocultar al Col·legi la situació d'actiu.
  
f) La incompareixença davant dels òrgans col·legials, quan fóra requerit per a això.
  
g) L'associació professional d'administradors sense respectar els requisits continguts en l'art. 17 dels present Estatuts.
  
h) La utilització de qualsevol tipus de publicitat que no respecte la norma establida sobre esta en l'art. 16 dels presents Estatuts.
  
i) L'incompliment greu de les obligacions derivades del contingut dels Estatuts, Reglaments i la resta de disposicions professionals; llevat que expressament tinguera una altra qualificació disciplinària distinta.
  
j) L'incompliment dels deures professionals, especialment quan es deriven perjudici de qualsevol classe als clients, o menyscaben el prestigi i dignitat professionals.
  
k) La reiteració o reincidència en la comesa de faltes lleus.
  
3) Són faltes lleus:
  
a) El retard en el compliment dels deures professionals o col·legials.
  
b) La lleugera incorrecció amb els seus companys o components dels òrgans de Govern del Col·legi.
  
c) Rebutjar la comesa que li encarregue els òrgans del Col·legi.
  
d) L'incompliment reiterat de les instruccions corporatives de caràcter general sobre enquestes, estadístiques i informes o qualsevol altra actitud demostrativa de persistent falta de col·laboració col·legial.
  
e) No donar compte dels canvis de domicili o de qualsevol altra circumstància que puga tindre legítim interés per al Col·legi.
  
f) La no-devolució de la targeta professional per part del col·legiat en cessar com a persona en actiu.
  
g) En general, l'incompliment per descuit o negligència excusable dels deures que no tinguen assenyalada una altra qualificació disciplinària més greu.
  
Article 64
  
1. Sancions: per raó de les faltes assenyalades, podran imposar-se les següents sancions:
  
a) Inhabilitació permanent per a l'exercici de la professió.
  
b) Suspensió professional de la professió per termini superior a tres mesos i menys de dos anys.
  
c) Multa, en quantia màxima de 100.000 pessetes, i mínima de 10.000 pessetes.
  
d) Amonestació pública.
  
e) Amonestació privada o per escrit.
  
2. La imposició d'alguna de les sancions assenyalades en les lletres a), b), c) i d) a un col·legiat que siga membre de la Junta de Govern, portarà automàticament imposat el cessament en dit càrrec.
  
3. La inhabilitació permanent i la suspensió professional únicament seran imposades per faltes molt greus.
  
La sanció assenyalada en l'apartat c) podrà imposar-se tant per les faltes molt greus com per les greus, i es podran sancionar estes últimes també amb la fixada en l'apartat d).
  
Les faltes lleus només podran corregir-se amb la sanció prevista de l'apartat e).
  
Article 65
  
La Junta de Govern imposarà discrecionalment la sanció adequada entre les assenyalades anteriorment per a cada tipus de faltes. Les sancions molt greus i greus, requeriran l'obertura d'expedient, que no serà exigible per a la imposició de sancions per falta lleu que només requerirà la simple audiència prèvia o descàrrec de l'inculpat.
  
Article 66
  
Les faltes molt greus prescriuran als tres anys; les greus, a l'any, i les lleus al mes. Els terminis de prescripció començaran a comptar-se des de la data de comesa de les faltes, i quedaran interromputs des que s'inicie el procediment disciplinari.
  
En els mateixos terminis anteriors prescriuran les sancions imposades computades des de la data en què siga ferma la sanció.
  
Procediment
  
Article 67
  
El procediment s'iniciarà per denúncia raonada per escrit o d'ofici pels òrgans competents del Col·legi.
  
Article 68
  
Seran competents per a ordenar la incoació de les diligències prèvies el president de la Junta de Govern del Col·legi, o el president de la Comissió Disciplinària.
  
Article 69
  
En el supòsit d'iniciar-se per denúncia raonada, la Comissió Disciplinària podrà acordar l'arxiu directe sense ulterior recurs si al seu parer no hi haguera indicis racionals quant a la possible existència d'infracció disciplinària. En un altre cas, s'acordarà l'obertura de diligències prèvies.
  
Article 70
  
L'obertura de diligències prèvies suposarà la pràctica de totes aquelles que la Comissió Disciplinària considere com a necessàries per tal d'esbrinar i comprovar els fets i persones responsables, i no podrà tindre una duració superior a trenta dies. En qualsevol moment de la seua tramitació, i sempre abans de l'acord de la Junta respecte a l'obertura de l'expedient, el president de la Comissió podrà, quan considere que no hi ha responsabilitat disciplinària, de forma motivada, i després de donar compte a la Junta, ordenar el seu sobreseïment i arxiu. Dit Acord serà notificat a les parts interessades sense possibilitat d'ulterior recurs.
  
Article 71
  
1. En el cas que la Comissió entenga que hi ha una possible responsabilitat disciplinària elevarà les diligències a la Junta de Govern del Col·legi, a fi que acorden el que procedisca sobre l'obertura d'expedient i designació d'instructor i secretari, o, si és procedent, per a imposar les sancions per falta lleu d'acord amb el que establix l'article 61.
  
L'acord de la Junta relatiu a l'obertura d'expedient i les anteriors designacions seran notificades a l'interessat, així com a l'instructor i secretari.
  
2. Acceptat el càrrec, l'instructor i secretari només podran ser substituïts per la Junta de Govern en els supòsits de mort, malaltia, renúncia i resolució favorable a l'abstenció o recusació, la competència i examen dels quals correspondrà a la Junta de Govern. No obstant això, podrà continuar el procediment i exercirà al mateix temps com a instructor i secretari qui d'estos no haja sigut recusat i fins que se'n produïsca el nou nomenament.
  
3. Des del moment en què l'interessat tinga coneixement de la identitat de l'instructor i secretari designats, i en qualsevol moment de la tramitació del procediment, podrà exercitar el dret de recusació.
  
Article 72
  
1. Des de la notificació al presumpte responsable de l'acord de la Junta i fins a la formulació del plec de càrrecs hi haurà un termini no inferior a set dies i no superior a catorze, durant el qual l'instructor podrà ordenar la pràctica de quants actes d'investigació considere com a necessaris i complementaris dels ja practicats en les diligències prèvies, els quals podran considerar-se ací per reproduïts.
  
2. El plec de càrrecs contindrà els fets imputats, la infracció presumptament comesa i la sanció que corresponga, amb citació en estos dos casos dels articles aplicables, i l'òrgan competent per a imposar-la, i citarà igualment la norma que li atribuïx tal competència».
  
Article 73
  
1. A l'inculpat es notificarà el plec de càrrecs i se li concedirà un termini improrrogable de vuit dies perquè el conteste amb les al·legacions que estime convenients; podran utilitzar els documents que considere necessaris.
  
2. D'igual forma podrà, en el mateix termini, proposar la pràctica de qualsevol mitjà de prova admissible en dret que considere imprescindible o d'interés per a la resolució del procediment.
  
3. No obstant el disposat en l'apartat anterior, l'instructor podrà denegar l'admissió i pràctica de mitjans probatoris que considere innecessaris, sense que càpiga recurs contra tal resolució, sense perjuí de la reproducció en el recurs, si és procedent.
  
Article 74
  
1. La fase de prova tindrà una duració màxima d'un mes i s'hi practicaran les proves que l'instructor estime com a pertinents i adequades per a la determinació de fets i possibles responsabilitats, i es podran incloure d'ofici altres distintes de les proposades. El citat termini es computarà des que es conteste al plec de càrrecs o transcórrega el termini establit per a això sense fer-ho.
  
2. Es notificarà a l'inculpat el lloc, dia i hora en què es practicaran les proves admeses per tal que puga intervindre i estar present en estes.
  
Article 75
  
1. En el cas que l'òrgan competent per a iniciar el procediment considere que hi ha elements de juí suficients quant a fets i responsabilitats, i sempre que no es tracte de faltes molt greus, es procedirà a tramitar el procediment simplificat regulat en este article.
  
2. La iniciació es produirà per acord de l'òrgan competent en què s'especificarà el caràcter simplificat del procediment i comportarà el nomenament d'instructor i, de forma simultània, la notificació als interessats.
  
3. En el termini de 10 dies a partir de la comunicació i notificació de l'acord d'iniciació, l'òrgan instructor i els interessats efectuaran, respectivament, les actuacions preliminars, l'aportació de quantes al·legacions, documents i informacions estimen convenients i, si és procedent, la proposició i pràctica de la prova.
  
4. Transcorregut dit termini, l'òrgan competent per a la instrucció formularà proposta de resolució, de conformitat amb el que disposa l'article 76 o, si aprecia que els fets poden ser constitutius de falta molt greu, acordarà que continue tramitant-se el procediment, segons el que disposa l'article 74, i es notificarà als interessats perquè, en el termini de cinc dies, proposen prova si ho estimen convenient.»
  
Article 76
  
1. Conclòs el període probatori, i dins dels següents deu dies, l'instructor formularà proposta de resolució en què fixarà els fets provats, efectuarà la seua qualificació a efectes de determinar el tipus d'infracció comesa i assenyalarà les possibles responsabilitats de l'inculpat o inculpats, així com les sancions que corresponguen.
  
Article 77
  
La proposta de resolució serà notificada a l'inculpat el qual, en el termini improrrogable de vuit dies des d'esta, podrà al·legar davant de la Comissió Disciplinària quant considere convenient en la seua defensa.
  
Article 78
  
1. Transcorregut l'anterior termini, es remetrà l'expedient complet a la Junta de Govern, perquè dicte la resolució definitiva.
  
2. La mencionada resolució, que pose fi al procediment, determinarà la falta que s'estime comesa, i assenyalarà els preceptes en què aparega arreplegada, la classe de falta, el col·legiat responsable i la sanció que s'imposa, i haurà de respectar el que establix l'article 89 de la Llei 30/1992. «
  
Article 79
  
Per a la imposició de sancions caldrà el vot favorable de dos terços dels membres assistents a la reunió de la Junta de Govern que conega el cas. El vot serà secret i l'assistència obligatòria, excepte causa de força major degudament provada.
  
La resolució definitiva es notificarà a l'inculpat i haurà d'expressar els recursos que procedisquen contra esta, l'òrgan davant del qual han de presentar-se i els terminis per a la seua interposició.
  
En la deliberació i aprovació de l'acord no intervindran els que hagen actuat en la fase d'instrucció del procediment com a instructor i secretari, sense que es computen a efectes de quòrum o majories».
  
Article 80
  
Contra les resolucions que posen fi al procediment disciplinari o a la no-incoació podrà interposar-se el recurs davant del Consell Valencià de Col·legis d'Administradors Finques; en el termini d'un mes, que esgotarà la via administrativa.
  
Article 81
  
Les sancions disciplinàries que s'imposen seran anotades en l'expedient personal dels col·legiats afectats.
  
Article 82
  
L'execució de les sancions es portarà a terme segons els termes de la resolució que les impose.
  
Aquelles que suposen la imposició de sancions econòmiques, podran reclamar-se, en cas d'impagament, per la via judicial, i meritaran l'interés legal a partir de la data en què va acabar el termini per al seu pagament.
  
Article 83
  
Els sancionats podran sol·licitar la seua rehabilitació en els terminis següents, comptats a partir des que complisquen la sanció imposada:
  
Si és falta lleu, als sis mesos.
  
Si és falta greu, als dos anys.
  
Si és falta molt greu, als quatre anys.
  
Si haguera consistit en inhabilitació permanent, als cinc anys.
  
La rehabilitació comportarà la cancel·lació de la nota posada en l'expedient personal.
  
Article 84
  
La rehabilitació serà sol·licitada a la Junta de Govern que, a la vista dels informes i conducta del sol·licitant, amb les comprovacions que considere oportunes, resoldrà discrecionalment, per majoria simple i en votació secreta, i serà impugnable el seu acord mitjançant recursos corporatius.
  
Capítol cinqué
  
Règim jurídic dels actes i la seua impugnació
  
Article 85
  
Els acords de la Junta de Govern es poden recórrer davant del Consell Valencià de Col·legis d'Administradors de Finques dins del termini d'un mes des que s'hagueren adoptat o, si és procedent, notificat, mitjançant recursos d'alçada i potestatiu de reposició.
  
El recurs es presentarà davant de la Junta de Govern i esta, amb els informes i antecedents que procedisquen, el remetrà al Consell Autonòmic en el termini de deu dies.
  
Article 86
  
1. Els acords de la Junta General de col·legiats podran ser recorreguts per la Junta de Govern o per qualsevol col·legiat davant el Consell Valencià de Col·legis d'Administradors Finques en igual termini d'un mes des que va ser adoptat.
  
2. La Junta de Govern podrà suspendre immediatament l'execució dels acords recorreguts quan entenguera que són greument perjudicials per al Col·legi o contraris a l'ordenament jurídic.
  
Article 87
  
1. Són nuls de ple dret els actes dels òrgans col·legials en què es donen alguns dels següents supòsits: els manifestament contraris a la Llei; els adoptats amb notòria incompetència; aquells el contingut dels quals siga impossible o constitutiu de delicte; els dictats prescindint totalment i absolutament del procediment legalment establit per a això o de les normes que contenen les regles essencials per a la formació de la voluntat dels òrgans col·legiats.
  
2. La Junta de Govern haurà de suspendre l'execució dels actes nuls de ple dret i formular recurs contra estos.
  
Article 88
  
1. Els actes emanats dels òrgans de govern del Col·legi, en quant estiguen subjectes al dret administratiu, una vegada esgotats els recursos corporatius, es podran recórrer davant de la jurisdicció contenciosa administrativa.
  
2. Seran d'aplicació les prescripcions de la Llei 30/92, de Règim Jurídic de les Administracions Públiques i del Procediment Administratiu Comú, en allò no previst sobre esta matèria en els presents Estatuts, en tot el que es referix a l'exercici de potestats públiques, així com la LEC.
  
La resta d'activitats serà regida pel dret privat.
  
Capítol sisé
  
Recursos econòmics
  
Article 89. Recursos ordinaris
  
Estaran constituïts:
  
a) Pels drets d'incorporació al Col·legi.
  
b) Per les quotes ordinàries i extraordinàries per al manteniment del Col·legi.
  
c) Per les derrames que acorde la Junta General per a l'alçament de les càrregues col·legials, o per a qualsevol inversió extraordinària.
  
d) Pels interessos o rendiments del capital del Col·legi.
  
e) Per qualsevol altre que legalment procedisca.
  
Article 90. Recursos extraordinaris
  
Seran els procedents de:
  
a) Subvencions o donatius de qualsevol classe que es concedisquen al Col·legi.
  
b) Qualsevol altre que legalment procedira.
  
Article 91. Administració